Фое је као јуниор почео у друголигашком клубу Унион де Гаруа, да би после прешао у Кено Јаунде. За репрезентацију Камеруна је дебитовао 22. септембра 1993. против Марока. Позван је на Светско првенство 1994. на којем је био у почетној постави на све три утакмице Камеруна. Након првенства, на ком је забележио и асистенцију код једног гола, за њега су почели да се интересују европски клубови. Прелази у Ленс, где игра 5 година и за то време осваја првенство Француске 1998. године. На Светско првенство исте године није отишао због лома ноге, у тренутку када је био мета Манчестер јунајтеда, а након опоравка је прешао у Вест Хем јунајтед. У Вест Хему остаје једну сезону, одигравши 38 утакмица и постигавши 1 гол, а након тога прелази у Лион. Наступ за Лион му је био отежан због маларије, али је и поред тога са Лионом освојио Лига куп 2001. и Прву лигу Француске 2002. Године 2002. је наступао и на Светском првенству, где је опет био у почетној постави на утакмицама. Сезоне 2002/03. је играо на позајмици у Манчестер Ситију, где је играо редовно и постигао 9 голова.